Villa des Schlachthofverwalters

D Willa vom Schlachthoofverwalter, au d Willa vom ehemoolige Schlachthoofveterinäär, isch e historischi Willa im Baasler Santihanns Kwardier. S Geböid gältet as e Kulturguet wo regionaali Bedütig het. D Laag D Willa vom Schlachthoofverwalter lit an dr Elsässerstrooss 4 am Rand vom Santihanns Park. Beschriibig D Willa isch im Stiil vom Neobarock baut. Si het zwäi Stöck und e Mansardedach. Im Baardeer isch s Büro vom Schlachthofverwalter gsi, e Studierzimmer, e Chuchi, e Dienstzimmer und e Woonzimmer mit ere Veranda. Im erste Stock höi sich Woon- und Schloofzimmer befunde. Gschicht D Willa isch Däil vom Schlachthoof gsi, wo 1870 eröffnet worde isch und bis zum Aafang vo de 1970er-Joor in Betriib gsi isch und denn Schritt für Schritt an d Schlachthoofstrooss 55 verläit worde isch. Si isch 1903 baut worde und isch Däil von ere Erwiterig vom Areal vo 1900 bis 1904 gsi. D Willa isch s Woonhuus vom Schlachthoofverwalter gsi. Zsämme mit eme Abschnitt vo dr Umfassigsmuure, wo im gliche Zitruum dr Elsässerstrooss nooch baut worde isch, ghöört si zu de letzte Bauwärk vom Schlachthoofareal, wo no bestöön. 1999 isch s Geböid renowiert worde. Hüte isch e Chinderkribbe din. Die ursprüngligi Ufdäilig vom Ruum und d Innenusstattig si erhalte bliibe. Doo drzue ghööre d Stääge, s Parkett us Äicheholz, d Terrazzo- und Keramikbööde, s Dääfer, d Deckene mit Stuckläiste, e Rundoofe us Gussiise figüürlige Verzierige und d Düüre vom Iigang, Windfang und de Zimmer. Liddratuur Heimatschutz Basel (Hrsg.): Baukultur entdecken; Quartier St. Johann in Basel. Zürich/Basel 2005 (heimatschutz-bs.ch [PDF]). Fuessnoote